ไฟแนนซ์ทูเดย์
&#8216;ความจริงจัง ตั้งใจ คือ กุญแจไขสู่ความสำเร็จ&#8217;
13 พ.ย. 2555

‘ความจริงจัง ตั้งใจ คือ กุญแจไขสู่ความสำเร็จ’
...วันนี้ขอนำพาคุณผู้อ่านไปเก็บตกมติคณะรัฐมนตรีรัฐบาลยิ่งลักษณ์ ชินวัตร ในวันที่ 12 พ.ย.ที่ผ่านมา ซึ่งว่ากันว่าเร่งรีบเป็นพิเศษก่อนเดินทางไป ล๊อนด๊อน...
เรื่องแรก มีมติเห็นชอบร่าง พ.ร.ฎ.จัดตั้งองค์การคลังสินค้า พ.ศ. ... และให้ยกเลิก พ.ร.ฎ.จัดตั้งองค์การคลังสินค้า พ.ศ. 2498 และที่แก้ไขเพิ่มตามที่กระทรวงพาณิชย์เสนอ และให้ส่งสำนักงานคณะกรรมการกฤษฎีกาตรวจพิจารณา
สาระสำคัญ คือ ให้ปรับปรุงวัตถุประสงค์ขององค์การคลังสินค้า (อคส.) ให้สามารถดำเนินธุรกิจอื่นที่เป็นประโยชน์แก่กิจการของ อคส. โดยให้เพิ่มอำนาจ อคส.ให้ดำเนินธุรกิจเช่าซื้อ จัดตั้งบริษัทจำกัดหรือบริษัทมหาชนจำกัด ถือหุ้นหรือเข้าเป็นหุ้นส่วน ร่วมลงทุนหรือเข้าร่วมกิจการกับนิติบุคคลอื่นได้
ให้ อคส.สามารถกู้ยืมเงินเกินกว่า 100 ล้านบาท จำหน่ายอสังหาริมทรัพย์ราคาเกิน 10 ล้านบาท ออกพันธบัตรหรือออกตราสารหนี้ใดเพื่อการลงทุน จัดตั้งบริษัท ร่วมลงทุนกับนิติบุคคลอื่นที่มีวงเงินเกิน 1,000 ล้านบาทได้ แต่ต้องเสนอ ครม.เห็นชอบ
รักแล้วรอหน่อยนะชาวนาจ๋า อคส.จะเข้าไปร่วมตั้งโกดังรับเซ้งข้าวทั่วไทยในไม่นานนี้แหละ
สอง เห็นชอบร่างกฎกระทรวงกำหนดกิจการอันพึงเป็นงานธนาคารของธนาคารอิสลามแห่งประเทศไทย พ.ศ. ... และให้ส่งสำนักงานคณะกรรมการกฤษฎีกาตรวจพิจารณา
สาระสำคัญคือให้แบงก์อิสลามสามารถประกอบกิจการ คือ 1.การให้บริการเป็นตัวแทนรับชำระหนี้ 2.การให้บริการบัตรเครดิต 3.จัดตั้งหรือร่วมกิจการกับบุคคลอื่นเพื่อจัดตั้งบริษัทขึ้นใหม่เพื่อดำเนินการเกี่ยวกับตราสารศุกูก และอาจเรียกเก็บค่าธรรมเนียม ค่าบริการ กำไร หรือผลตอบแทนใดๆ ได้ 
นอกจากนี้ ครม.มีมติอนุมัติให้กระทรวงการคลังซื้อหุ้นเพิ่มทุนของบรรษัทประกันต่อแห่งเอเชีย ในระยะแรก 3.18 ล้านเหรียญสหรัฐ หรือ 90 ล้านบาท ตามสัดส่วนเดิม โดยใช้จ่ายจากงบกลางปี’56